มันนี่ทูเดย์
นายธานินทร์ อังสุวรังษี ผู้จัดการธนาคารอิสลามแห่งประเทศไทย เปิดเผยภายหลังประชุมสามัญผู้ถือหุ้น ประจำปี 2556
31 พ.ค. 2556

ไอแบงก์ชู 3 ยุทธศาสตร์
นายธานินทร์ อังสุวรังษี ผู้จัดการธนาคารอิสลามแห่งประเทศไทย เปิดเผยภายหลังประชุมสามัญผู้ถือหุ้น ประจำปี 2556 ว่า ที่ประชุมได้เห็นชอบเพิ่มทุน 7,108 ล้านบาท พร้อมทั้งแต่งตั้งนายเปรมกมลย์ ทินกร ณ อยุธยา เป็นประธานคณะกรรมการธนาคาร ในขณะเดียวกันธนาคารได้เสนอยุทธศาสตร์การเติบโตอย่างยั่งยืนใน 3 ยุทธศาสตร์ ประกอบด้วย ยุทธศาสตร์ที่ 1 สร้างความมั่นคงทางการเงิน โดยการเพิ่มทุน 7,108 ล้านบาท และจะออกพันธบัตรอิสลาม (Sukuk) 5,000 ล้านบาท เพื่อเพิ่มเงินกองทุนชั้นที่ 2 
สำหรับยุทธศาสตร์ที่ 2 สร้างประสิทธิภาพการดำเนินงาน และเพิ่มสาขาจาก 106 สาขา เป็น 130 สาขา พร้อมทั้งตั้งเป้าจะขยายฐานลูกค้ารายย่อยไม่น้อยกว่า 50% ภายใน 5 ปี และยุทธศาสตร์ที่ 3 การสร้างเครือข่ายพันธมิตรธุรกิจกับสถาบันการเงินในภูมิภาคอาเซียนและตะวันออกกลาง
บตท.จับมือ บสก.เหมาซื้อพอร์ตสินเชื่อบ้าน 
นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า บตท.ร่วมกับริษัทบริหารสินทรัพย์กรุงเทพพาณิชย์ (บสก.) ได้ร่วมลงนามในบันทึกความเข้าใจโครงการความร่วมมือ เพื่อรับซื้อสินเชื่อที่อยู่อาศัยจากสถาบันการเงิน โดย บตท.จะรับซื้อสินเชื่อที่อยู่อาศัย ในส่วนที่เป็นหนี้ที่มีคุณภาพดี และ บสก.รับซื้อเฉพาะส่วนที่เป็นหนี้ด้อยคุณภาพ (เอ็นพีแอล) จากสถาบันการเงินถือเป็นการลดขั้นตอนการทำงานและทำให้ได้เงื่อนไขที่ดีขึ้น 
นอกจากนี้ ยังช่วยให้สถาบันการเงินสามารถลดความเสี่ยงด้านเครดิตและลดข้อจำกัดการดำรงเงินกองทุนขั้นต่ำได้อีกด้วย รวมทั้งผู้ที่สนใจซื้อทรัพย์ประเภทที่อยู่อาศัยจาก บสก.ยังสามารถเลือกใช้ผลิตภัณฑ์สินเชื่อบ้านอัตราดอกเบี้ยคงที่ระยะยาวที่ออกโดย บตท.และสถาบันการเงินพันธมิตรให้สามารถเข้าถึงแหล่งสินเชื่อได้ง่ายและสะดวกมากยิ่งขึ้น